钦定古今图书集成/方舆汇编/职方典/第1133卷 > 《杨子港》〈八首〉许宗鲁
## 钦定古今图书集成/方舆汇编/职方典/第1133卷 > 《杨子港》〈八首〉许宗鲁

江汉风流涌，舟航系缆时。如何催浪急，王事有程期。

二

汉水明珠斗，春洲宿野鸥。蓬窗不成寐，翻为利名羞。

三

拨闷夜呼酒，东风晓发船。醉眠人唤醒，春梦自家还。

四

春风何太苦，作意阻行舟。对酒看长剑，悠悠不尽愁。

五

锦树江村远，青芜野路荒。家家春事早，都是为官忙。

六

野田有高低，春流多不满。亦有无家人，掩泪各分散。

七

野泊傍渔舟，翁妇夜深语。明月随风波，飘零保儿女。

八

贾客轻远游，祇知重金宝。江湖多风波，归去家乡好。